IGNALINOS RAJONO SAVIVALDYBĖS TARYBA

SPRENDIMAS

DĖL IGNALINOS RAJONO ENERGINIO EFEKTYVUMO DIDINIMO DAUGIABUČIUOSE NAMUOSE PROGRAMOS „IGNALINOS ENERVIZIJA 2“ IR RENOVUOTINŲ DAUGIABUČIŲ NAMŲ PRIORITETINIO SĄRAŠO PATVIRTINIMO

2016 m. liepos 08 d. Nr. T-90

Ignalina

Vadovaudamasi Lietuvos Respublikos vietos savivaldos įstatymo 6 straipsnio 22 punktu, 16 straipsnio 2 dalies 40 punktu, atsižvelgdama į Ignalinos rajono savivaldybės 2016–2018 metų strateginio veiklos plano, patvirtinto Ignalinos rajono savivaldybės tarybos 2015 m. gruodžio 17 d. sprendimu Nr. T-163 „Dėl Ignalinos rajono savivaldybės 2016–2018 metų strateginio veiklos plano patvirtinimo“ (2016 m. balandžio 27 d. sprendimo Nr. T-61 redakcija), Infrastruktūros objektų plėtros ir priežiūros programos suvestinės priedo 1 lentelės „Ignalinos rajono savivaldybės infrastruktūros objektų plėtros ir priežiūros programos Nr. 5 tikslų, uždavinių, priemonių ir maksimalių asignavimų ir produkto vertinimo kriterijų suvestinė“ 1.1.4 priemonę ir siekdama, kad būtų sėkmingai pabaigtas renovuotinų Ignalinos rajono daugiabučių namų modernizavimas, Ignalinos rajono savivaldybės taryba n u s p r e n d ž i a:

Patvirtinti pridedamus:

1. Ignalinos rajono energinio efektyvumo didinimo daugiabučiuose namuose programą „Ignalinos enervizija 2“ (toliau – Programa).

2. Pagal programą „Ignalinos enervizija 2“ renovuotinų daugiabučių namų prioritetinį sąrašą.

Savivaldybės meras	Henrikas Šiaudinis

PATVIRTINTA

Ignalinos rajono savivaldybės tarybos

2016 m. liepos 8 d. sprendimu Nr. T-90

IGNALINOS RAJONO ENERGINIO EFEKTYVUMO DIDINIMO DAUGIABUČIUOSE NAMUOSE PROGRAMA „IGNALINOS ENERVIZIJA 2“

I SKYRIUS

BENDROSIOS NUOSTATOS

1. Ignalinos rajono energinio efektyvumo didinimo daugiabučiuose namuose programos „Ignalinos enervizija 2“ (toliau – Programa) paskirtis – atkurti ar pagerinti Ignalinos, Dūkšto miestuose ir Vidiškių, Strigailiškio, Palūšės, Naujojo Daugėliškio kaimuose esančių daugiabučių namų technines ir energines normatyvines savybes, siekiant esminių statinio reikalavimų visumos išlaikymo, šiluminės energijos sąnaudų sumažinimo ir racionalaus energinių išteklių naudojimo, gyventojų išlaidų šildymui sumažinimo ir gyvenimo kokybės pagerinimo.

2. Programa parengta Ignalinos rajono savivaldybei įgyvendinant Lietuvos Respublikos statybos įstatymo ir Lietuvos Respublikos vietos savivaldos įstatymo pavestą statinių naudojimo priežiūros funkciją ir įgyvendinant vieną iš Lietuvos būsto strategijos, patvirtintos Lietuvos Respublikos Vyriausybės 2004 m. sausio 21 d. nutarimu Nr. 60 „Dėl Lietuvos būsto strategijos patvirtinimo“, tikslų – užtikrinti efektyvų esamo būsto naudojimą, priežiūrą, atnaujinimą ir modernizavimą, racionalų energijos išteklių naudojimą. Programa parengta ir bus įgyvendinama vadovaujantis Lietuvos Respublikos valstybės paramos daugiabučiams namams atnaujinti (modernizuoti) įstatymu, Daugiabučių namų atnaujinimo (modernizavimo) programa, patvirtinta Lietuvos Respublikos 2004 m. rugsėjo 23 d. Vyriausybės nutarimu Nr. 1213 „Dėl Daugiabučių namų atnaujinimo (modernizavimo) programos patvirtinimo“, Valstybės paramos daugiabučiams namams atnaujinti (modernizuoti) teikimo ir daugiabučių namų atnaujinimo (modernizavimo) projektų įgyvendinimo priežiūros taisyklėmis, patvirtintomis Lietuvos Respublikos Vyriausybės 2009 m. gruodžio 16 d. nutarimu Nr. 1725 „Dėl Valstybės paramos daugiabučiams namams atnaujinti (modernizuoti) teikimo ir daugiabučių namų atnaujinimo (modernizavimo) projektų įgyvendinimo priežiūros taisyklių patvirtinimo ir daugiabučio namo atnaujinimo (modernizavimo) projektui įgyvendinti skirto kaupiamojo įnašo ir (ar) kitų įmokų didžiausios mėnesinės įmokos nustatymo“, Statybos techniniu reglamentu STR 2.01.09:2005 „Pastatų energinis naudingumas. Energinio naudingumo sertifikavimas“, patvirtintu Lietuvos Respublikos aplinkos ministro 2005 m. gruodžio 20 d. įsakymu Nr. D1-624 „Dėl statybos techninio reglamento STR 2.01.09:2012 „Pastatų energinis naudingumas. Energinio naudingumo sertifikavimas“, Statybos techniniu reglamentu STR 2.01.01(6):2008 „Esminis statinio reikalavimas „Energijos taupymas ir šilumos išsaugojimas“, patvirtintu Lietuvos Respublikos aplinkos ministro 2008 m. kovo 12 d. įsakymu Nr. D1-131 „Dėl statybos techninio reglamento STR 2.01.01(6):2008 „Esminis statinio reikalavimas „Energijos taupymas ir šilumos išsaugojimas“ patvirtinimo“, Statybos techniniu reglamentu STR 1.12.05:2010 „Privalomieji statinių (gyvenamųjų namų) naudojimo ir priežiūros reikalavimai“ ir kitais teisės aktais.

3. Programa parengta remiantis savivaldybės iniciatyva atrinktų daugiausia energijos suvartojančių daugiabučių namų įvertinimo rezultatais, parengtais energinio naudingumo sertifikatais ir investicijų projektais.

II SKYRIUS

ESAMOS BŪKLĖS ANALIZĖ

4. Ignalinos rajone gyvena 17.359 gyventojai, Ignalinos mieste – 5.537 gyventojai, Dūkšto mieste – 835, Vidiškių kaime – 861 gyventojas, Strigailiškio kaime – 306 gyventojai, Palūšės kaime – 100 gyventojų, Naujojo Daugėliškio kaime – 295 gyventojai. Ignalinos rajono savivaldybės statinių naudotojų sąraše įrašyti 162 daugiabučiai namai. Dešimt daugiabučių namų administruoja patys būstų savininkai, įsteigę daugiabučių namų savininkų bendrijas, 152 namus administruoja savivaldybės paskirtas daugiabučių namų bendrojo naudojimo objektų administratorius UAB Ignalinos butų ūkis. Dauguma daugiabučių namų yra kelių aukštų, dominuoja plytų mūro pastatai. Vidutinis buto plotas yra mažesnis nei 60 m². Kaip ir daugelis kitų tuo pačiu metu statytų pastatų Lietuvoje, namai buvo pastatyti pagal žemus energinio efektyvumo standartus ir jų būklė dėl nepakankamos priežiūros vis prastėjo. Vienas namų ūkis nerenovuotuose namuose per metus vidutiniškai suvartoja apie 140 kWh/m² šiluminės energijos.

5. Įgyvendinus daugiabučių namų renovaciją pagal Probleminių teritorijų plėtros programos priemonę, gyventojai aktyviai dalyvauja ir „Ignalinos enervizijos“ daugiabučių modernizavimo programoje. Ignalinos mieste didelė dalis daugiabučių namų renovuoti. Likę nerenovuoti namai ne tik sunaudoja daugiau šiluminės energijos, bet ir yra nepaklausūs rinkoje.

6. Energinio efektyvumo didinimo priemonių įgyvendinimas daugiabučiuose namuose tiek Ignalinoje, tiek daugiabučiuose, esančiuose kituose Lietuvos miestuose, parodė, kad sutaupoma apie 50 procentų energijos, palyginti su energijos sąnaudomis iki šių priemonių įgyvendinimo, o sutaupytos lėšos dėl sumažėjusių šildymo išlaidų dažniausiai nukreipiamos investicijoms padengti.

7. Toliau sparčiai brangstant energijos ištekliams, racionalaus energijos vartojimo problema Ignalinos, Dūkšto miestų, Vidiškių, Palūšės, Strigailiškio, Naujojo Daugėliškio kaimų daugiabučiuose namuose darosi ypatingai opi, todėl Ignalinos rajono savivaldybės iniciatyva buvo parengta Ignalinos, Dūkšto miestų ir Vidiškių kaimo energinio efektyvumo didinimo daugiabučiuose namuose programa „Ignalinos enervizija“, apimanti daugiausia energijos suvartojančius pastatus. Programa baigiama įgyvendinti, jos dėka sprendžiamos žmonių socialinės problemos, sumažėjo sąskaitos už energinius resursus, pagerintos vidaus patalpų temperatūros režimo sąlygos, būsto savininkai paskatinti racionaliai vartoti energiją, taip pat prisidedama prie klimato taršos mažinimo bei aplinkos tausojimo, gerinama pastatų techninė būklė bei estetinis miesto vaizdas, didinama nekilnojamojo turto vertė.

8. Prie Programos įgyvendinimo užbaigimo prisidėtų ir šiuo metu patvirtintas Ignalinos programos projekto Nr. 2D.12/01/IEV.01 „Ignalinos miesto energetinio efektyvumo didinimo daugiabučiuose pastatuose programa „Ignalinos enervizija“ finansavimo sutarties 1 priedo pakeitimas, kuriuo užtikrinamas Centrinės projektų valdymo agentūros pritarimas skirti Ignalinos programai papildomą 15 procentų paramą energiją taupančių priemonių įgyvendinimui likusiems neatnaujintiems Ignalinos daugiabučiams namams.

Ignalinos rajono savivaldybės iniciatyva buvo atrinkti likę 15 nerenovuotų daugiabučių namų Ignalinos ir Dūkšto miestuose, kuriems yra parengti energinio naudingumo sertifikatai bei investicijų planai. Vertinimo rezultatai parodė, kad 75 procentai atrinktos grupės pastatų priskiriami D energinio naudingumo klasei. Vidutinis faktinis šilumos sunaudojimas norminiams metams yra 105 kWh/m2 per metus. Taip pat atrinkta ir 15 nerenovuotų daugiabučių namų Ignalinos, Dūkšto miestuose, Vidiškių, Palūšės, Strigailiškio, Naujojo Daugėliškio kaimuose, kuriuose nėra centrinio šildymo, tačiau energijos suvartojimas viršija normas, o šių daugiabučių energinio naudingumo klasė ne aukštesnė kaip E.

9. Rengiant techninį ir energinį atrinktų daugiabučių namų įvertinimą, buvo nustatyta, kad šie daugiabučiai namai neatitinka Lietuvos Respublikos statybos įstatymo ir Statybos techninio reglamento STR 1.12.05:2010 „Privalomieji statinių (gyvenamųjų namų) naudojimo ir priežiūros reikalavimai“ esminių reikalavimų visumos: dėl nepakankamos priežiūros ir klimato poveikio yra pažeistos atitvarų konstrukcijos, per kurias patiriami dideli šilumos nuostoliai; ištrupėjęs plytų mūras ir pažeistos plokščių sujungimo siūlės, pažeistas blokinių sienų apdailos tinkas, dėl netinkamo stogo nuolydžio atmosferos krituliai kaupiasi ant stogo, todėl stogo, patalpų lubų bei sienų konstrukcijos praranda savo technines bei šilumines charakteristikas, vandentiekio vamzdynai rūsyje paveikti korozijos, sklendės ir ventiliai nesandarūs ir kt.

10. Per 2007–2016 m. ES paramos, valstybės ir savivaldybės biudžetų lėšomis Ignalinos mieste įgyvendinta daug infrastruktūros plėtros projektų: atlikta vandens tiekimo ir nuotekų tvarkymo sistemų plėtra,pakeistos šilumos tinklų trasos, rekonstruotos miesto centrinės dalies gatvės ir šaligatviai,įrengtos energiją taupančios apšvietimo sistemos gatvėse, nutiesti pėsčiųjų ir dviračių takai. Šiuo metu rengiami 2014–2020 m ES paramos laikotarpio projektai Ignalinos mieste nutiesti naują gatvę, plėsti dviračių ir pėsčiųjų takus ir sutvarkyti daugiabučių namų kiemus, įrengiant vaikų žaidimo aikšteles bei automobilių stovėjimo aikšteles, rekonstruoti komunalinių atliekų surinkimo aikšteles. Šie atlikti darbai atitinka Lietuvos Respublikos Vyriausybės patvirtintosdaugiabučių namų atnaujinimo (modernizavimo) programos įgyvendinimo finansinį modelį, dar vadinamą „kvartaline renovacija“.

10.1. Dūkšto mieste renovuoti visuomeniniai pastatai, sutvarkytas susisiekimas bei privažiavimas prie jų, įdiegtas gatvių apšvietimo automatinis valdymas, sutvarkyta didelė dalis miesto vandens tiekimo ir nuotekų surinkimo sistemos. Šiuo metu rengiamas projektas Dūkšto mieste statyti naujus geležies šalinimo iš vandens įrenginius bei užbaigti rekonstruoti vandens tiekimo ir nuotekų surinkimo sistemas.

10.2. Vidiškių kaime renovuoti visuomeniniai pastatai, sutvarkyta viešoji infrastruktūra, sutvarkytos vandens tiekimo ir nuotekų surinkimo sistemos, modernizuotas šilumos tiekimas. Šiuo metu rengiamas projektas Vidiškių mieste įrengti naujus geležies šalinimo iš vandens įrenginius.

10.3. Palūšės kaime sutvarkytos vandens tiekimo ir nuotekų surinkimo sistemos.

10.4. Strigailiškio kaime sutvarkytos vandens tiekimo ir nuotekų surinkimo sistemos, renovuoti visuomeniniai pastatai ir jų prieigos.

10.5. Naujojo Daugėliškio kaime renovuoti visuomeniniai pastatai ir jų prieigos, sutvarkytos vandens tiekimo ir nuotekų surinkimo sistemos.

III SKYRIUS

PROGRAMOS TIKSLAI IR UŽDAVINIAI

11. Nustatomi šie Programos įgyvendinimo tikslai:

11.1. Sumažinti daugiausia energijos vartojančiuose Ignalinos, Dūkšto miestų, Vidiškių, Strigailiškio, Palūšės, Naujojo Daugėliškio kaimų daugiabučiuose namuose suvartojamos šiluminės energijos sąnaudas, pasiekiant ne mažesnę kaip C daugiabučių namų energinio naudingumo klasę; sumažinti daugiabučių namų gyventojų patiriamas išlaidas už suvartotą šilumos energiją; pagerinti gyventojųgyvenimo kokybę bei komforto sąlygas.

11.2. Užtikrinti, kad daugiabučiai namai atitiktų teisės aktuose numatytų esminių statinio reikalavimų visumą ir kad naudojamos šiluminės energijos kiekis, atsižvelgiant į vietovės klimato sąlygas ir gyventojų poreikius, nebūtų didesnis už reikiamą. Taip pat užtikrinti pastatų konstrukcinių elementų stabilumą bei gyventojų ir visuomenės saugumą.

11.3. Užtikrinti, kad dėl Programos įgyvendinimo sumažėjęs šilumos vartojimas kuo mažiau turėtų įtakos Ignalinos, Dūkšto miestų, Vidiškių, Strigailiškio, Palūšės, Naujojo Daugėliškio kaimų centrinio šilumos tiekimo sistemos tarifo augimui.

11.4. Užtikrinti racionalų energinių išteklių naudojimą ir sumažinti išmetamų šiltnamio efektą sukeliančių dujų kiekį.

12. Šios Programos uždaviniai:

12.1. Atlikti Ignalinos, Dūkšto miestuose, Vidiškių, Strigailiškio, Palūšės, Naujojo Daugėliškio kaimuose esančiuose daugiabučiuose namuose statybos darbus, kurie yra būtini siekiant užtikrinti šių namų atitiktį teisės aktuose nustatytų privalomųjų (esminių) statinių naudojimo ir priežiūros reikalavimų visumai.

12.2. Užtikrinti, kad būtų įdiegtos priemonės, reikalingos siekiant efektyvinti šilumos tiekimo sistemos darbą ir užtikrinančios mažiausią neigiamą poveikį šilumos vartotojams po Programos įgyvendinimo.

IV SKYRIUS

DAUGIABUČIUOSE NAMUOSE NUMATOMOS ĮGYVENDINTI PRIEMONĖS

13. Siekiant gerinti gyvenamąją aplinką, mažinti energinių resursų sąnaudas ir užtikrinti daugiabučių namų atitiktį esminių statinio reikalavimų visumai, atrinktuose Ignalinos, Dūkšto miestų, Vidiškių, Strigailiškio, Palūšės, Naujojo Daugėliškio kaimų daugiabučiuose namuose numatoma įdiegti energinį efektyvumą didinančias priemones, būtinas statinių naudojimo ir priežiūros esminiams reikalavimams užtikrinti ir leisiančias ne mažiau kaip 40 procentų sumažinti bendras visų daugiabučių namų energijos sąnaudas bei pasiekti juose ne mažesnę kaip C energinio naudingumo klasę. Pagal Programą yra numatoma įgyvendinti šias priemones:

13.1. Stogo šiltinimas įrengiant naują dangą.

13.2. Fasado sienų (taip pat ir cokolio) šiltinimas.

13.3. Balkonų ar lodžijų įstiklinimas ir (ar) naujos įstiklinimo konstrukcijos įrengimas pagal vieną projektą.

13.4. Butų ir kitų patalpų langų keitimas į mažesnio šilumos pralaidumo langus.

13.5. Laiptinių lauko durų ir tambūro durų keitimas.

13.6. Šildymo ir karšto vandens sistemų sutvarkymas ar keitimas.

13.7. Ventiliacijos ir rekuperacijos sistemų pertvarkymas, keitimas ar įrengimas.

14. Papildomai gali būti įgyvendinamos kitos pastato bendrojo naudojimo inžinerinių sistemų (nuotekų sistemos, taip pat ir namui priklausančių lokalinių įrenginių, elektros instaliacijos, priešgaisrinės saugos įrenginių, geriamojo vandens vamzdynų ir įrenginių keitimas ar pertvarkymas, drenažo sutvarkymas) sutvarkymo priemonės.

15. Programos 13 ir 14 punktuose numatytos priemonės konkrečiame daugiabučiame name įgyvendinamos pagal Programos rengimo metu parengtą ar jos įgyvendinimo metu koreguotą investicijų planą.

16. Investicijų planai, rengiant Ignalinos, Dūkšto miestų, Vidiškių, Strigailiškio, Palūšės, Naujojo Daugėliškio kaimų daugiabučių namų energinio efektyvumo didinimo Programą, yra parengti taip, kad būsto savininkų bendros išlaidos šiluminės energijos išlaidoms bei investicijoms padengti būtų ne mažiau kaip 10 procentų mažesnės, palyginti su išlaidomis vien šiluminei energijai iki investicijų planuose numatytų priemonių įgyvendinimo. Po renovacijos būsto savininkams bus sudarytos sąlygos padengti renovacijos išlaidas trumpesniais terminais.

V SKYRIUS

PROGRAMOS ĮGYVENDINIMAS

17. Programa įgyvendinama dviem etapais. Pirmojo etapo įgyvendinimas yra skirtas parengiamiesiems darbams (investicijų planų viešam aptarimui su būsto savininkais, investicijų planų derinimui su Būsto ir urbanistinės plėtros agentūra, daugiabučių namų savininkų sprendimų priėmimui, finansavimo užtikrinimui, reikalingų paslaugų ir darbų pirkimams) atlikti. Pirmojo etapo įgyvendinimas baigiamas ne vėliau kaip per 12 mėnesių po Programos įsigaliojimo. Programos įgyvendinimui numatomi paslaugų ir darbų pirkimai:

17.1. Projektavimo paslaugų ir statybos darbų pirkimas.

17.2. Techninės priežiūros paslaugų pirkimas.

18. Antrasis Programos įgyvendinimo etapas apima rangos darbų pagal patvirtintus investicijų planus įgyvendinimą. Antrojo etapo įgyvendinimas baigiamas ne vėliau kaip iki 2017 metų pabaigos.

19. Ignalinos rajono savivaldybės administracija koordinuoja visos Programos įgyvendinimą.

20. Programą administruoja daugiabučius namus administruojanti įmonė UAB Ignalinos butų ūkis, kuri atliks visus veiksmus, susijusius su Programos parengimu ir įgyvendinimu, prireikus skolinsis lėšų, organizuos rangos darbus, užtikrins įgyvendinamų darbų kokybę ir bus atsakinga už Programos rezultatus.

21. Programos vykdytojai yra daugiabučių namų bendrojo naudojimo objektų valdytojai, nepriklausomai nuo bendrojo naudojimo objektų valdymo formos (daugiabučio namo savininkų bendrija, bendrojo naudojimo objektų valdymui sudarytos jungtinės veiklos sutartimi įgaliotas asmuo, pagal Civilinio kodekso 4.84 straipsnio nuostatas paskirtas administratorius ar kitas teisės aktuose numatytas asmuo).

22. Įgyvendinant pirmą Programos etapą, Programos įgyvendinimo administratorius kartu su daugiabučių namų bendrojo naudojimo objektų valdytojais detaliai informuos būsto savininkus apie Programą. Būsto savininkams nusprendus įgyvendinti papildomas energinio efektyvumo didinimo priemones, neįtrauktas į investicijų planus, organizuos šių investicijų planų korektūras, nebloginant juose planuojamų pasiekti energinio efektyvumo rezultatų. Būsto savininkams, nusprendusiems patiems įgyvendinti Programoje numatytas priemones, Programos įgyvendinimo administratorius teiks to namo bendrojo naudojimo objektų valdytojui visą reikalingą pagalbą rengiant ir įgyvendinant investicijų planus.

23. Bendrojo naudojimo objektų valdytojai pagal Ignalinos rajono savivaldybės administracijos sudarytą grafiką organizuos ir atliks investicijų planų įgyvendinimą: organizuos projektų parengimą, vykdys darbų ir paslaugų pirkimus, gaus statybos leidimą (-us), organizuos statybos darbus, jų techninę priežiūrą ir atliks visus kitus darbus, susijusius su atitinkamo investicijų plano įgyvendinimu.

VI SKYRIUS

PROGRAMOS FINANSAVIMAS

24. Parengus investicijų planus, buvo nustatyta, kad Programai įgyvendinti reikėtų 6,5 mln. eurų. Iš jų ES Ignalinos programos dalis sudarytų apie 0,9 mln. Eur.

25. Programai įgyvendinti numatoma teisės aktų nustatyta tvarka gauti finansavimą iš Daugiabučių namų atnaujinimo (modernizavimo) programos, Ignalinos programos, Klimato kaitos programos ir kitų teisėtų šaltinių:

25.1. Daugiabučių namų atnaujinimas (modernizavimas) finansuojamas lengvatiniu banko kreditu su fiksuotomis 3 procentų palūkanomis 20 metų. Kita parama suteikiama vadovaujantis Lietuvos Respublikos 2009 m. gruodžio 16 d. nutarimo Nr. 1725 „Dėl Valstybės paramos daugiabučiams namams atnaujinti (modernizuoti) teikimo taisyklių patvirtinimo ir daugiabučio namo atnaujinimo (modernizavimo) projektui įgyvendinti skirto kaupiamojo įnašo ir (ar) kitų įmokų didžiausios mėnesinės įmokos nustatymo“ aktualia redakcija. Taip pat visiškai apmokamos investicijų padengimo įmokos nepasiturinčioms šeimoms ir vieniems gyvenantiems asmenims.

25.2. Ignalinos programos lėšomis kompensuojama iki 15 procentų investicijų į energiją taupančias priemones.

25.3. Valstybės paramos lėšomis kompensuojama 15 procentų investicijų planuose numatytų energiją taupančių priemonių įgyvendinimo išlaidų.

25.4. Esant galimybei, galėtų būti panaudojamos ir iš kitų teisėtų šaltinių gautos lėšos.

26. Planuojama, kad esant teisės aktuose numatytai galimybei, investicijų planams įgyvendinti reikalingas lengvatinis kreditas, nurodytas 25.1 punkte, galėtų būti teikiamas Programos įgyvendinimo administratoriui arba bendrojo naudojimo objektų valdytojams, daugiabučio namo butų ir kitų patalpų savininkų naudai įgyvendinantiems Programą, kurie teisės aktuose nustatyta tvarka po projektų įgyvendinimo apskaičiuotų atliktų darbų investicijų padengimo įmokas ir administruotų jų surinkimą iš daugiabučių namų savininkų.

27. Visų šiame skyriuje nurodytų finansavimo šaltinių parama Programai įgyvendinti skiriama vadovaujantis paramos naudojimą reglamentuojančiais atitinkamais teisės aktais.

VII SKYRIUS

BAIGIAMOSIOS NUOSTATOS

28. Programos įgyvendinimo stebėseną atlieka Ignalinos rajono savivaldybės tarybos Ekonomikos ir finansų komitetas. Komitetas teikia informaciją savivaldybės tarybai apie šios Programos įgyvendinimą.

29. Įgyvendinimo metu Programa gali būti koreguojama pagal poreikį ir Įgyvendinančiųjų institucijų reikalavimus.

______________________________

PATVIRTINTA

Ignalinos rajono savivaldybės tarybos

2016 m. liepos 8 d. sprendimu Nr. T-90

PAGAL PROGRAMĄ „IGNALINOS ENERVIZIJA 2“ RENOVUOTINŲ DAUGIABUČIŲ NAMŲ PRIORITETINIS SĄRAŠAS

Eil. Nr.	Adresas	Plotas m2	Energijos suvartojimo kWh/m2 vidurkis
1.	Sodų g. 4, Vidiškės	390,46	180,42
2.	Melioratorių g. 4, Vidiškės	996,81	163,69
3.	Turistų g. 11A, Ignalina	622,54	159,38
4.	Melioratorių g. 9, Vidiškės	1085,06	138,67
5.	Melioratorių g. 14, Vidiškės	997,41	136,48
6.	Vasario 16-osios g. 40, Ignalina	400,81	135,18
7.	Aukštaičių g. 31, Ignalina	400,74	131,14
8.	Melioratorių g. 6, Vidiškės	2296,63	130,24
9.	Ateities g. 31, Ignalina	2267,69	114,27
10.	Aukštaičių g. 46, Ignalina	1636,66	113,08
11.	Aukštaičių g. 34, Ignalina	1895,27	111,26
12.	Aukštaičių g. 44, Ignalina	1557,92	109,88
13.	M. Petrausko g. 4, Ignalina	1585,55	108,85
14.	Ateities g. 27A, Ignalina	638,34	106,94
15.	Vasario 16-osios g. 44, Ignalina	601,83	106,52
16.	Aušros g. 8, Dūkštas	536,79	101,75
17.	Aukštaičių g. 32, Ignalina	2261,31	101,48
18.	Vasario 16-osios g. 1, Dūkštas	361,53	99,8
19.	Turistų g. 49, Ignalina	2277,29	94,2
20.	M. Petrausko g. 3, Ignalina	2188,70	83,47
Necentralizuotai šildomų daugiabučių namų sąrašas
Eil. Nr.	Adresas	Plotas m2	Pastaba
21.	Laisvės g. 19, Dūkštas	310,08	Tikslus energijos suvartojimo vidurkis nenustatytas
22.	Atgimimo g. 10, Ignalina	358,45

23.	Ignalinos g. 9, Vidiškės	429,92

24.	Ignalinos g. 11, Vidiškės	389,42

25.	Kalvos g. 1, Strigailiškio k.	434,93

26.	Kalvos g. 2, Strigailiškio k.	412,96

27.	Strigailiškio g. 25, Strigailiškio k.	435,82

28.	M. Petrausko g. 8, Palūšės k.	335,87

29.	Mokyklos g. 8, Naujojo Daugėliškio k.	487,40

30.	Jaunimo g. 5, Naujojo Daugėliškio k.	160,89

_____________